Tampereen Tähtikatuun tuli huimat 6 600 yleisön ehdotusta, joukossa myös Freddie Mercury – Näin tähtien saajat valitaan jatkossa

Tampereen sivistys- ja kulttuurilautakunta päättää torstaina, ketkä musiikkialan menestyjät saavat ensimmäisinä nimensä tähtilaattoihin Tampereen uudelle Tähtikadulle. Ensi vaiheessa Tampereen Walk of Fameen saa nimensä 11 musiikin tekijää, tuottajaa, esittäjää tai muuta alan ammattilaista. Yleisö sai toukokuussa ehdottaa tähtien saajia. Ehdotuksia tuli huimat 6600 kappaletta. Joukossa oli myös villejä ehdotuksia, kuten Queen-yhtyeen keulakuva Freddie Mercury . Ehdotusten joukosta erottui 200 suomalaista musiikintekijää. Näistä ehdotuksista kuusi saa alkuvaiheessa nimensä katuun. Nimet paljastetaan lokakuun alussa avajaistapahtumassa. Loput viisi tähteä jaetaan kymmenelle Tampere Music Award -voittajalle siten, että yhdessä tähdessä on kahden voittajan nimi. Ensi vuodesta lähtien valitaan vuosittain kolme uutta tähden saajaa. Nimet julkaistaan Suomen suurimmassa musiikkialan ammattilaistapahtumassa Musiikki & Mediassa. Yleisö pääsee äänestämään tähdistä. Joka toinen vuosi katuun upotetaan myös uusi tähti, jossa on kahden viimeisimmän Tampere Music Award -voittajan nimet. Musiikki & Media -tapahtuma hallinnoi tähtien valintaa ja ehdottaa vuosittain uusia tähtiä Tampereen kaupungille ja Tampere-talolle. Tähtikatu tulee Tullin alueella sijaitsevalle Åkerlundinkadulle.